**11.11.2008**

**Informatīvais ziņojums par situāciju attiecībā uz pastāvīgā lietošanā nodotajām, bet neiemērītajām zemēm**

**Ievads**

Informatīvais ziņojums par situāciju attiecībā uz pastāvīgā lietošanā nodotajām, bet neiemērītajām zemēm izstrādāts, pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – likums) Pārejas noteikumu 7. punktu un saskaņā ar Ministru prezidenta 2008. gada 3. marta rezolūciju Nr. 12-1/JUR-78, ar kuru tieslietu ministram uzdots līdz 2008. gada 30. oktobrim nodrošināt likuma Pārejas noteikumu 7. punktā Ministru kabinetam dotā uzdevuma izpildi. Likuma Pārejas noteikumu 7. punkts nosaka, ka Ministru kabinets līdz 2008. gada 30. novembrim izanalizē situāciju attiecībā uz pastāvīgā lietošanā nodotajām, bet neiemērītajām zemēm un sniedz par to ziņojumu Saeimai.

Informatīvajā ziņojumā sniegta informācija par situāciju zemes reformas pabeigšanai attiecībā uz Lauku zemes izpirkšanas reģistrā, kā arī Pilsētu zemes izpirkšanas reģistros iekļautajiem zemes izpircējiem (turpmāk – zemes izpircēji) un par bijušajiem zemes īpašniekiem vai to mantiniekiem pastāvīgā lietošanā piešķirto zemes vienību platībām, kas ir lielākas par to zemes platību, uz kuru atjaunojamas īpašuma tiesības, un tā kadastrālās uzmērīšanas rezultātā pārsniedz pieļaujamās nesaistes robežas (turpmāk tekstā arī mantinieku izpērkamā zemes platība), kā arī par veiktajiem pasākumiem, lai informētu sabiedrību par zemes reformas pabeigšanas posmā veicamajām darbībām.

**1. Lauku zemes izpirkšanas reģistrā iekļautie zemes izpircēji**

Atbilstoši likuma „Par zemes reformas pabeigšanu lauku apvidos” 2. panta otrajai daļai, pieprasījumi lauku apvidus zemes piešķiršanai pastāvīgā lietošanā personām bija jāiesniedz attiecīgajai pagasta pašvaldībai līdz 2006. gada 1. jūnijam. Savukārt lēmumi par zemes piešķiršanu pastāvīga lietošanā pašvaldībai bija jāpieņem līdz 2007. gada 1. septembrim.

Saskaņā ar likuma 23. pantu ir beigusies zemes izpirkšanas (pirkšanas) pieprasījumu iesniegšana Valsts zemes dienestā (turpmāk – dienests) par pastāvīgā lietošanā piešķirtās lauku apvidus zemes izpirkšanu. Minētais process, atbilstoši likumā noteiktajam, norisinājās divos pieteikšanās posmos, tas ir, saskaņā ar likuma 23. panta pirmo daļu no 2005. gada 1. septembra līdz 2006. gada 31. augustam un saskaņā ar likuma 23. panta otro daļu – no 2007. gada 1. augusta līdz 2007. gada 30. novembrim. Pēc zemes izpirkšanas (pirkšanas) pieprasījuma saņemšanas dienests pārbaudīja personas tiesības iegūt pieprasīto zemi īpašumā par samaksu. Ja personai bija tiesības zemi izpirkt (pirkt), dienests pieņēma lēmumu un izpirkšanai pieprasīto zemes vienību iekļāva Lauku zemes izpirkšanas reģistrā (turpmāk tekstā – izpirkšanas reģistrs). Savukārt attiecībā uz zemes pastāvīgajiem lietotājiem, kuriem normatīvo aktu ierobežojumu dēļ zemes izpirkšanas (pirkšanas) pieprasījuma izskatīšanas brīdī nebija tiesību izpirkt (pirkt) zemi, bet tādas tiesības varētu rasties līdz lēmuma pieņemšanai par zemes piešķiršanu īpašumā par samaksu, tas ir, līdz 2009. gada 31. augustam, dienests saskaņā ar likuma 23. panta trešo daļu izpirkšanai pieprasīto zemes vienību iekļāva izpirkšanas reģistrā ar nosacījumu, ka līdz 2009. gada 31. augustam persona iesniegs dienestā dokumentus, kas apliecina tiesības izpirkt (pirkt) zemi.

Bez personas pieprasījuma izpirkšanas reģistrā, pamatojoties uz likuma 23. panta sestās daļas 1. punktu, dienests iekļāva pastāvīgā lietošanā piešķirtās kadastrāli uzmērītās zemes vienības, ja zemes robežu plāni Nekustamā īpašuma valsts kadastra informācijas sistēmā (turpmāk – Kadastra informācijas sistēma) bija reģistrēti līdz 2006. gada 31. augustam.

Līdz 2008. gada 1. augustam izpirkšanas reģistrā bija iekļautas, tai skaitā ar nosacījumu, 107 899 zemes vienības vairāk kā 440 270 ha platībā. No tām, pamatojoties uz personu iesniegtajiem pieprasījumiem, izpirkšanas reģistrā bija iekļautas 92 285 zemes vienības ar kopējo platību vairāk nekā 363 320 hektāru. Pamatojoties uz Kadastra informācijas sistēmā reģistrētajiem zemes robežu plāniem, izpirkšanas reģistrā iekļautas 15 614 zemes vienības 76 950 ha platībā.

Saskaņā ar Ministru kabineta 2007. gada 4. septembra noteikumu Nr. 608 „Lauku zemes izpirkšanas reģistra noteikumi” 33. punktu, pamatojoties uz pašvaldību lēmumiem vai tiesas nolēmumiem par zemes lietošanas tiesību izbeigšanu, kā arī personu zemes izpirkšanas atteikumiem, 2008. gada augusta mēnesī izpirkšanas reģistrā svītrotas 1 882 zemes vienības vairāk kā 23 100 ha platībā. Līdz ar to, pavisam kopā līdz **2008. gada 29. augustam** **izpirkšanas reģistrā** **iekļautas**, tai skaitā ar nosacījumu, **106 017 zemes vienības vairāk kā 417 170 ha platībā**. No tām, pamatojoties uz personu iesniegtajiem pieprasījumiem, izpirkšanas reģistrā iekļautas 90 071 zemes vienības ar kopējo platību vairāk nekā 339 390 hektāru un, pamatojoties uz Kadastra informācijas sistēmā reģistrētajiem zemes robežu plāniem, izpirkšanas reģistrā iekļautas 15 946 zemes vienības 77 780 ha platībā.

**2. Pilsētu zemes izpirkšanas reģistrā iekļautie zemes izpircēji**

Saskaņā ar likuma 24. pantu pilsētu pašvaldības izveido Pilsētu zemes izpirkšanas reģistru, kurā iekļauj visus pilsētas zemes komisijas atzinumus par tiesībām iegūt zemi īpašumā par maksu, kā arī pilsētas zemes komisijas atzinumus par fiziskās personas pieteikumu zemes vienības pirkšanai un informāciju par bijušajiem zemes īpašniekiem vai viņu mantiniekiem atjaunoto vai piešķirto līdzvērtīgās zemes vienības platības daļu, kas ir lielāka par to zemes platību, uz kuru atjaunojamas īpašuma tiesības, un tā zemes kadastrālās uzmērīšanas rezultātā pārsniedz pieļaujamās nesaistes robežas (turpmāk – atzinumi).

Atbilstoši Ministru kabineta 2005. gada 30. augusta noteikumu Nr. 640 “Noteikumi par pilsētas zemes izpirkšanas reģistrā ierakstāmajām ziņām un reģistra vešanas kārtība” 8. punktam, pilsētu pašvaldībām ne retāk kā reizi mēnesī jāiesniedz dienestam ziņas par Pilsētu zemes izpirkšanas reģistros iekļautajiem atzinumiem.

Pamatojoties uz minēto, līdz 2008. gada 29. augustam ziņas par Pilsētu zemes izpirkšanas reģistros iekļautajiem atzinumiem dienestā ir iesniegušas 74 pilsētu pašvaldības. Līdz ar to dienesta rīcībā ir atzinumi par tiesībām izpirkt 7 652 zemes vienības pilsētās. Pilsētas zemes izpirkšanas reģistra ziņas dienestam nav iesniegušas Rīgas rajona Olaines un Vangažu un Valkas rajona Sedas pilsētu pašvaldības.

Atbilstoši likuma 26. pantam, pēc atzinumu iekļaušanas Pilsētas zemes izpirkšanās reģistrā, zemes izpircējam jāveic zemes kadastrālā uzmērīšana vai priekšapmaksa un līdz 2008. gada 1. septembrim jāiesniedz zemes robežu plāns reģistrācijai Kadastra informācijas sistēmā vai apliecinājums par priekšapmaksas veikšanu.

**3. Bijušajiem zemes īpašniekiem vai viņu mantiniekiem pastāvīgā lietošanā piešķirtās izpērkamās zemes vienības platības**

Saskaņā ar likuma 23. panta sestās daļas 2. punktu bez personas pieprasījuma dienests izpirkšanas reģistrā iekļauj arī mantinieku izpērkamās zemes platības. Pamatojoties uz Kadastra informācijas sistēmā līdz 2008. gada 29. augustam reģistrētajiem zemes robežu plāniem, izpirkšanas reģistrā iekļautas 333 mantinieku izpērkamās zemes vienības 844 ha platībā.

Atbilstoši likuma 23. panta vienpadsmitajai daļai un 26. panta pirmās daļas 2. punktam, zemes izpircējam, pēc pastāvīgā lietošanā piešķirtās zemes vienības iekļaušanas izpirkšanās reģistrā vai Pilsētas zemes izpirkšanas reģistrā, līdz 2009. gada 31. augustam jāiesniedz dienesta reģionālajai nodaļā vai pilsētas zemes komisijā iesniegums lēmuma pieņemšanai par zemes piešķiršanu īpašumā par samaksu, tai skaitā arī mantiniekam par izpērkamo zemes platību.

Savukārt gadījumos, kas saistīti ar zemes īpašuma tiesību atjaunošanu vai zemes īpašuma kompensēšanu ar līdzvērtīgu zemi bijušajiem zemes īpašniekiem, kuriem 1940. gada 21. jūlijā piederēja zemes īpašums Latvijas Republikā, un viņus pārdzīvojušiem laulātiem, bērniem un mazbērniem, politiski represētajiem un 1. grupas invalīdiem (turpmāk tekstā – bijušie zemes īpašnieki) zemes kadastrālo uzmērīšanu par valsts budžeta līdzekļiem atbilstoši likuma „Par zemes reformas pabeigšanu Latvijas Republikas lauku apvidos” 22. pantam veic VSIA "Latvijas Valsts mērnieks" Ministru kabineta 2008. gada 10. marta noteikumos Nr. 169 „Kārtība, kādā veic zemes kadastrālo uzmērīšanu par valsts budžeta līdzekļiem” noteiktajā kārtībā.

Kopumā Kadastra informācijas sistēmā līdz 2008. gada 29. augustam reģistrētas 10 639 zemes vienības apmēram 46 403 ha platībā, par kurām pieņemti Centrālās zemes komisijas un pašvaldību zemes komisiju atzinumi par īpašuma tiesību atjaunošanu. No 2006. gada 5. jūnija par valsts budžeta līdzekļiem kadastrāli uzmērāmas 9 251 zemes vienības 44 828 ha platībā. Atbilstoši VSIA „Latvijas valsts mērnieks” sniegtajai informācijai **2006. gadā un** **2007. gadā par valsts budžeta līdzekļiem kadastrāli uzmērītas 765 zemes vienības 4 479 ha platībā jeb nedaudz vairāk kā 8 % no sākotnējā zemes vienību skaita uz**  2006. gada 5. jūniju. 2008. gada 7 mēnešos par valsts budžeta līdzekļiem VSIA "Latvijas Valsts mērnieks" kadastrāli uzmērījis 1 338 zemes vienības 6 796 ha platībā par summu 411 596 lati un līdz 2008. gada beigām vēl plāno pabeigt 450 zemes vienību 2 350 ha platībā kadastrālo uzmērīšanu par valsts budžeta līdzekļiem. **Līdz ar to par valsts budžeta līdzekļiem 2008. gadā kopumā varētu tikt uzmērītas 1 788 zemes vienības 9 146 ha platībā.** Saskaņā ar iepriekš minēto **par valsts budžeta līdzekļiem no 2006. gada līdz 2008. gada beigām tiks uzmērītas 2 553 zemes vienības 13 625 ha platībā jeb nedaudz vairāk par 27 %** par valsts budžeta līdzekļiem uzmērāmajām zemes vienībām. Kopumā VSIA "Latvijas Valsts mērnieks" 2008. gadā plāno veikt zemes kadastrālās uzmērīšanas darbus par valsts budžeta līdzekļiem vairāk kā 530 200 latu apmērā. 2008. gadā zemes kadastrālā uzmērīšana par valsts budžeta līdzekļiem tiks pabeigta Ogres un Dobeles rajonos. Mazāk par 30 zemes vienībām par valsts budžeta līdzekļiem kadastrāli vēl jāuzmēra Bauskas, Liepājas, Rīgas, Saldus, Talsu un Ventspils rajonos.

Saskaņā ar Ministru kabineta 2008. gada 10. marta noteikumu Nr. 169 „Kārtība, kādā veic zemes kadastrālo uzmērīšanu par valsts budžeta līdzekļiem” 5. punktu VSIA "Latvijas Valsts mērnieks" līdz 2008. gada 25. augustam sastādītajā par valsts budžeta līdzekļiem uzmērāmo zemes vienību sarakstā (turpmāk tekstā – saraksts) iekļautas 6 698 zemes vienības 31 203 ha platībā. Papildus informējam, ka iesniegumu pieņemšana zemes vienību iekļaušanai sarakstā turpinās līdz 2008.gada 1.oktobrim un, atbilstoši VSIA "Latvijas Valsts mērnieks" sniegtajai informācijai, prognozēts, ka sarakstā vēl varētu tikt iekļautas vairāk kā 500 zemes vienības. Līdz ar to zemes kadastrālā uzmērīšana par valsts budžeta līdzekļiem vēl būs veicama apmēram 7 500 – 8 000 zemes vienībām. Pēc stāvokļa uz 2008. gada 25. augustu lielākais par valsts budžeta līdzekļiem kadastrāli neuzmērīto zemes vienību skaits ir Daugavpils rajonā 1 751 zemes vienības 5 620 ha platībā, Rēzeknes rajonā – 1 681 zemes vienības 5 962 ha platībā, Krāslavas rajonā – 685 zemes vienības 3 685 ha platībā, Preiļu rajonā - 466 zemes vienības 2 267 ha platībā un Ludzas rajonā 386 zemes vienības 1 732 ha platībā.

Saskaņā ar iepriekš minēto, kā arī to, ja valsts budžeta līdzekļi zemes kadastrālajai uzmērīšanai 2009. gadā un turpmākajos gados tiks piešķirti 2008. gada apjomā, tas ir 65 000 apmērā, tad 2009. gadā varētu tikt uzmērītas 213 zemes vienības. Atbilstoši VSIA "Latvijas Valsts mērnieks" sniegtajai informācijai par to, ka vienas zemes vienības kadastrālās uzmērīšanas izmaksas 2008. gadā vidēji sastāda 305 latus, tad par valsts budžeta līdzekļiem šo 8 000 zemes vienību kadastrālās uzmērīšanas darbus varētu pabeigt 37 gadu laikā.

Līdz ar to izpirkšanas reģistrā iekļauto mantinieku izpērkamās zemes platības vēl var palielināties, jo turpinās bijušajiem zemes īpašniekiem pastāvīgā lietošanā piešķirtās zemes kadastrālā uzmērīšana par valsts budžeta līdzekļiem un mantinieku izpērkamās zemes platības iekļaušana izpirkšanas reģistrā un Pilsētu zemes izpirkšanas reģistros.

**4. Sabiedrības informēšana zemes reformas pabeigšanas nodrošināšanai**

Atbilstoši Kadastra informācijas sistēmā reģistrētajiem datiem 2005. gada 1. septembrī, stājoties spēkā likumam, izpirktas nebija vairāk kā 113 200 lauku apvidos pastāvīgā lietošanā piešķirtās zemes vienības.

**Sabiedrības informēšanai** par lauku zemes izpirkšanu un likuma 23. pantā noteikto, tas ir – zemes pastāvīgo lietotāju tiesībām pieprasīt izpirkšanai pastāvīgā lietošanā piešķirto zemi, dienests 2006. gadā sagatavoja informatīvu bukletu “Informācija lauku zemes lietotājam par zemes izpirkšanu”, ko izvietoja lauku pašvaldībās un dienesta reģionālo nodaļu birojos, sniedza intervijas un sagatavoja publikācijas laikrakstiem „Diena”, „Neatkarīgā Rīta Avīze Latvijai”, „Latvijas Avīze”, „Praktiskais Latvietis” un reģionālajai presei, kā arī sagatavoja informatīvus materiālus publicēšanai reģionālajos un pašvaldību laikrakstos. Īpaša uzmanība sabiedrības informēšanai tika pievērsta Latgales reģionā, kurā zemes lietotāju skaits ir vislielākais.

**Lai nodrošinātu potenciālo zemes izpircēju vai viņu mantinieku informēšanu** par likumā noteiktajiem tālākajiem uzdevumiem, tas ir – līdz 2008.gada 1.septembrim veikt zemes kadastrālo uzmērīšanu vai priekšapmaksu (turpmāk tekstā – informācija par lauku zemes izpirkšanu) un veicinātu zemes reformas pabeigšanas procesa izpildi, veiktas šādas darbības:

1) 2006.gada 22. septembrī dienests organizēja preses konferenci, kurā sniedza plašu informāciju par lauku zemes izpirkšanas pieprasījumu pieņemšanas noslēgšanos un turpmāko zemes izpirkšanas procesa norisi. Preses konferencē piedalījās lielākie Latvijas masu mēdiji – Latvijas televīzija, Latvijas Neatkarīgā Televīzija, laikraksti „Diena”, „Neatkarīgā Rīta Avīze Latvijai” u.c.;

2) no 2005. gada septembra līdz 2007. gada jūnijam, izskatot dienestā saņemtos zemes izpirkšanas pieprasījumus, katram izpirkšanas reģistrā iekļauto zemes vienību (111 348 zemes vienības) lietotājam, kopā ar sagatavoto lēmumu par tiesībām izpirkt zemi, dienests nosūtīja informāciju par termiņiem, kādos jāveic zemes kadastrālā uzmērīšana vai priekšapmaksa;

3) 2007. gada septembrī Tieslietu ministrija sadarbībā ar dienestu veica sabiedrības informēšanas pasākumus, nosūtot vairāk kā 28 000 informatīvās vēstules ar informāciju par likuma 25. pantā noteiktām darbībām – veikt zemes kadastrālo uzmērīšanu vai priekšapmaksu privatizācijas sertifikātos pirms zemes izpirkuma (pirkuma) līguma noslēgšanas un līdz 2008. gada 1. septembrim iesniegt reģistrācijai Kadastra informācijas sistēmā zemes robežu plānu vai apliecinājumu par priekšapmaksas veikšanu;

4) ņemot vērā, ka 2007. gada 1. septembrī pieņemtie grozījumi likumā deva tiesības pieprasīt izpirkšanai zemi Latvijas Republikas pastāvīgajiem iedzīvotājiem (ja viņiem ir tiesības uz Latvijas Republikas izdotu nepilsoņa pasi), kuriem normatīvo aktu ierobežojumu dēļ tādas tiesības nebija zemes izpirkšanas pieprasījuma iesniegšanas brīdī, bet varētu rasties zemes izpirkšanas brīdī, dienests informatīvās vēstules nosūtīja arī vairāk kā 200 iepriekš minētajām personām ar aicinājumu pieteikties lauku apvidus zemes izpirkšanai (pirkšanai);

5) 2008. gadā dienests sagatavojis 3 preses relīzes, kuras tika izsūtītas un publicētas republikas, reģionālajos un pašvaldību laikrakstos:

a) 2008. gada 17. martā – **„Lauku zemes izpircējiem atlicis nepilns pusgads zemes uzmērīšanai vai priekšapmaksas veikšanai”;**

b) 2008. gada 4. jūlijā – „Zemes izpircējiem līdz 2008. gada 1. septembrim jāiesniedz reģistrācijai robežu plāns vai jāveic priekšapmaksa”;

c) 2008. gada 1. augustā – „Lauku zemes privatizācijas dokumentu kārtošanai atlicis tikai viens mēnesis”;

**6) ī**paša uzmanība sabiedrības informēšanai pievērsta Latgales reģionā, kurā zemes izpircēju skaits ir vislielākais (vairāk kā 51 600 izpirkšanai pieprasīto zemes vienību vairāk kā 212 000 ha platībā, jeb 48 % no visām izpirkšanai pieprasītajām zemes vienībām)**. 2008. gada marta mēnesī informācija** par lauku zemes izpirkšanu publicēta Krāslavas rajona reģionālajos laikrakstos „Ezerzeme” un „Kraslavas Vestji”, kā arī Daugavpils rajona reģionālajos laikrakstos „Latgales Laiks” un „ Miljons”;

7) sadarbībā ar SIA „Latvijas Avīze” korespondentiem Tieslietu ministrijas un dienesta darbinieki sagatavojuši sekojošas publikācijas laikrakstā „Latvijas Avīze” un „Praktiskais Latvietis”:

a) 2006. gada 30. jūnijā – raksts “ Lauku zemes izpirkšana”;

b) 2006. gada 22. augustā – raksts “Pēdējā iespēja tikt pie turības”;

c) 2007. gada 14. novembrī – raksts „Pēdējais brīdis izlemt – pirkt vai nepirkt”;

d) 2007. gada 29. jūlijā – raksts „Ciematos neizpirkto zemi varēs nomāt”;

e) 2008. gada 10. jūlijā – raksts „Vai zemi nevienam vairs nevajag?”;

8) **informāciju** par lauku zemes izpirkšanu ievietota gan dienesta interneta mājas lapā, gan dienesta reģionālo nodaļu klientu apkalpošanas centros.

2008. jūnija mēnesī VSIA „Latvijas Valsts mērnieks”izdeva informatīvo izdevumu par aktualitātēm mērniecībā un zemes reformas pabeigšanā, tai skaitā lauku zemes izpirkšanas procesu un priekšapmaksas veikšanas kārtību, kā arī zemes nomas nosacījumiem. 2008. gada 12. jūnijā sadarbībā ar SIA „Latvijas Avīzi” tika izplatīti informatīvā izdevuma 43 000 eksemplāri. 2008. gada 17. jūnijā informatīvais izdevums 11 914 eksemplāros tika izplatīts Kurzemes reģionā – kopā ar laikrakstiem „Kurzemnieks” un „Saldus zeme”. Papildus 3 000 eksemplāri tika izplatīti ar pašvaldību starpniecību visā Latvijas teritorijā.

2008.gada jūlija mēnesī tika organizēta kampaņa, lai par iespēju izdarīt priekšapmaksu informētu visus zemes lietotājus, kas uzsākuši zemes kadastrālo uzmērīšanu, noformējot pasūtījumu VSIA „Latvijas Valsts mērnieks”, bet kuri nepaspēs iesniegt zemes robežu plānus reģistrācijai Kadastra informācijas sistēmā līdz 2008. gada 1. septembrim. Kopumā iepriekšminēto personu lokam tika nosūti un izdalīti informatīvie materiāli 1500 eksemplāros.

Papildus iepriekš minētajam dienests katru dienu interneta mājas lapā ievieto atgādinājumu par atlikušo darba dienu skaitu zemes robeža plānu iesniegšanai vai Kadastra izziņas pieprasīšanai priekšapmaksas veikšanai. Bez tam, zemes izpircējs par zemes robežu plāna reģistrāciju Kadastra informācijas sistēmā vai veikto priekšapmaksu var pārliecināties arī pārskatā par izpirkšanas reģistrā iekļautajām zemes vienībām, kas tiek publicēts dienesta interneta mājas lapā [www.vzd.gov.lv](http://www.vzd.gov.lv) sadaļā „Aktualitātes”.

**5. Pastāvīgā lietošanā nodotās neiemērītās zemes izpirkšanas process**

Līdz 2008. gada 29. augustam, atbilstoši Kadastra informācijas sistēmas datiem, tikai 61 062 jeb **58 %** no **izpirkšanas reģistrā iekļautajām** **zemes vienībām** 274 825 ha platībā **ir veikta to kadastrālā uzmērīšana** un Kadastra informācijas sistēmā reģistrēti zemes robežu plāni.

Par 5 191 jeb **5 %** no **izpirkšanas reģistrā iekļautajām zemes vienībām** aptuveni 19 846 ha platībā **ir saņemti apliecinājumi par priekšapmaksas veikšanu** privatizācijas sertifikātos.

**Zemes izpirkšanas process laukos ir pabeigts** un zemesgrāmatā ir ierakstītas 29 582 zemes vienības, kas ir **28 %** no **izpirkšanas reģistrā iekļautajām** **zemes vienībām**.

Atbilstoši Kadastra informācijas sistēmas datiem un dienesta rīcībā esošajiem pilsētu zemes komisiju atzinumiem zemes **kadastrālā uzmērīšana veikta** un Kadastra informācijas sistēmā reģistrēti zemes robežu plāni par 3 442 zemes vienībām jeb **45 % no Pilsētu zemes izpirkšanas reģistrā** 7 652 **iekļautajām zemes vienībām**.

Par 100 zemes vienībām jeb 1,3 % no Pilsētas zemes izpirkšanas reģistrā iekļautajām zemes vienībām ir saņemti apliecinājumi par priekšapmaksas veikšanu privatizācijas sertifikātos.

**Zemes izpirkšanas process pilsētās ir pabeigts** un zemesgrāmatā ir ierakstītas 2 959 zemes vienības, kas ir **39 %** no Pilsētas zemes **izpirkšanas reģistrā iekļautajām** **zemes vienībām**.

Atbilstoši Kadastra informācijas sistēmā reģistrētajiem datiem zemes robežu plāns Kadastra informācijas sistēmā **nav reģistrēts vai nav saņemts apliecinājums par priekšapmaksas veikšanu** 39 764 zemes vienībām jeb **37 % no izpirkšanas reģistrā iekļautajām zemes vienībām** vairāk kā 122 502 ha platībā un 4 110 zemes vienībām jeb **53,7 % no Pilsētas zemes izpirkšanas reģistrā iekļautajām zemes vienībām**.

**6. Secinājumi**

Kā liecina minētie Kadastra informācijas sistēmas un izpirkšanas reģistra dati, zemes pastāvīgo lietotāju aktivitāte pastāvīgā lietošanā piešķirtās lauku apvidus zemes pieprasīšanā izpirkšanai ir bijusi augsta. Līdz likumā noteiktajam termiņam (31.08.2006. un 30.11.2007.) izpirkšanai lauku apvidos nebija pieprasītas tikai 22 320 zemes vienības apmēram 52 510 ha platībā, tai skaitā 6 485 zemes vienības aptuveni 15 630 ha platībā, uz kurām atrodas ēkas un būves.

Savukārt likuma 25. pantā noteikto tālāko darbību veikšanā, tas ir līdz 2008. gada 1. septembrim iesniegt reģistrācijai Kadastra informācijas sistēmā zemes robežu plānu vai apliecinājumu par priekšapmaksas veikšanu, iedzīvotāju aktivitāte ir zema.

Dienestā **nav saņemta informācija vai sūdzības par to, ka zemes pastāvīgie lietotāji nespēj izpirkšanai pieprasīto zemi uzmērīt sakarā ar nepietiekošām mērniecības veicēju jaudām**. Līdz ar to zemes pastāvīgo lietotāju ievērojamā aktivitāte pastāvīgā lietošanā piešķirtās lauku apvidus zemes pieprasīšanā izpirkšanai un zemā aktivitāte zemes kadastrālajā uzmērīšanā vai priekšapmaksas veikšanā izskaidrojama ar to, ka pastāvīgā lietošanā piešķirtās lauku apvidus zemes pieprasīšana izpirkšanai bija bezmaksas, savukārt zemes kadastrālā uzmērīšana vai priekšapmaksas veikšana zemes pastāvīgajiem lietotājiem jāapmaksā no saviem personīgajiem finansu līdzekļiem.

Papildus informējam, ka 2008. gada augusta mēnesī dienestā reģistrācijai Kadastra informācijas sistēmā iesniegtas gandrīz 4 000 zemes kadastrālās uzmērīšanas lietas un izsniegtas Kadastra informācijas sistēmas izziņas priekšapmaksas veikšanai vairāk kā par 4 100 izpirkšanas reģistrā iekļautajām zemes vienībām. Kā arī to, ka saskaņā ar likuma 23. panta desmito daļu VAS „Latvijas Hipotēku un zemes bankai” līdz 2008. gada 30. septembrim jāiesniedz dienestam informācija par veiktajām priekšapmaksām. Līdz ar to vēršam uzmanību, ka iepriekš minētie statistiskie dati var mainīties pēc minētās informācijas apkopošanas.

Saskaņā ar likuma 25. panta otro daļu, 2.1 daļu un 26. panta otro daļu pastāvīgā lietošanā piešķirto zemes vienību bijušajiem lietotājiem ir tiesības gada laikā, t.i., līdz 2009. gada 2. septembrim, noslēgt zemes nomas līgumu ar attiecīgo pašvaldību. Neapbūvētas zemes vienības, par kurām bijušais zemes lietotājs ar attiecīgo pašvaldību līdz 2009. gada 2. septembrim nebūs noslēdzis zemes nomas līgumu, saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 3. panta piekto daļu ieskaitāmas zemes reformas pabeigšanai paredzētajās zemēs. Līdz ar to zemes vienību ieskaitīšana zemes reformas pabeigšanai paredzētajās zemēs turpināsies arī pēc 2009. gada 2. septembra. Atbilstoši likuma „Par zemes reformas pabeigšanu lauku apvidos” 16. panta trešajai daļai uz zemes reformas pabeigšanai paredzēto zemi īpašuma tiesības bijušajiem zemes īpašniekiem vai viņu mantiniekiem, kuriem tās nav atjaunotas vai par to nav piešķirti īpašuma kompensācijas sertifikāti, tai skaitā personām, kuras līdz 1940. gada 21. jūlijam uzsāka izpirkt (aizpirka) Latvijā atstātos vācu izceļotāju nekustamos īpašumus no Vispārējās lauksaimniecības bankas vai Valsts zemes bankas, kā arī šo personu mantiniekiem (turpmāk tekstā – zemes reformas pabeigšanai paredzētās zemes pieprasītāji), Centrālai zemes komisijai jāatjauno no 2009. gada 2. janvāra līdz 2009. gada 30. decembrim. Tādējādi zemes reformas pabeigšanai paredzētās zemes pieprasītājiem 2009. gada 2. janvārī nebūs pilnīga informācija par visām zemes reformas pabeigšanai paredzētajām zemes vienībām, jo to ieskaitīšana zemes reformas pabeigšanai paredzētajās zemēs turpināsies arī pēc tam, kad Centrālā zemes komisija jau būs uzsākusi īpašuma tiesību atjaunošanas procesu.

Bez tam, ņemot vērā to, ka par piešķirtajiem valsts budžeta līdzekļiem līdz šim ir uzmērītas tikai 2 553 zemes vienības 13 625ha platībā, kas ir 27 % par valsts budžeta līdzekļiem uzmērāmajām zemes vienībām, bet zemes kadastrālā uzmērīšana vēl veicama 6 698 zemes vienībām 31 203 ha platībā, valsts finansējums kadastrālajai uzmērīšanai līdz zemes reformas pabeigšanai būs nepietiekošs. Papildus tam, bijušajiem zemes īpašniekiem vai viņu mantiniekiem, pastāvīgā lietošanā piešķirtā zemes vienības platība kadastrālās uzmērīšanas rezultātā var izrādīties lielāka par to zemes platību, uz kuru atjaunojamas īpašuma tiesības, un kuru izpirkšanas reģistrā dienests iekļauj saskaņā likuma 23. panta sesto daļas 1. punktu, tas ir bez personas pieprasījuma. Ja zemes kadastrālā uzmērīšana minētajos gadījumos notiks pēc 2009. gada 31. augusta, izpērkamo zemes platību lietotāji nespēs izpildīt likuma 23. panta vienpadsmitās daļas 1. punktā un likuma 26. panta pirmās daļas 2. punktā noteikto – līdz 2009. gada 31.augustam iesniegt dienestā vai pilsētas zemes komisijā iesniegumu lēmuma pieņemšanai par zemes piešķiršanu īpašumā par samaksu. Līdz ar to zemes reformas pabeigšanas procesa nodrošināšanai nav noteikti nosacījumi zemes izpirkšanai gadījumos, ja zemes kadastrālā uzmērīšana tiek veikta pēc 2009. gada 31. augusta un tās rezultātā bijušajiem zemes īpašniekiem vai to mantiniekiem pastāvīgā lietošanā piešķirto zemes vienību platība būs lielāka par to zemes platību, uz kuru atjaunojamas īpašuma tiesības, un tā kadastrālās uzmērīšanas rezultātā pārsniedz pieļaujamās nesaistes robežas.

Tieslietu ministrs G.Bērziņš

19.09.2008 9:05

3446

J.  Mierkalne

67038681, Judite.Mierkalne@vzd.gov.lv